b'\n_START_ARTICLE_\nLeonard T. Gerow\n_START_SECTION_\nTidlige milit\xc3\xa6re karriere\n_START_PARAGRAPH_\nInden 1. verdenskrig gjorde Gerow tjeneste i en r\xc3\xa6kke opgaver som officer i enheder af kompagnist\xc3\xb8rrelse i infanteriet. I 1915 blev han rost for sin indsats under den orkan som ramte Galveston, Texas. Han gjorde tjeneste i Veracruz under felttoget i Mexico. Han blev forfremmet til premierl\xc3\xb8jtnant den 1. juli 1916 og til kaptajn den 15. maj 1917._NEWLINE_Fra 16. januar 1918 til 30. juni 1920 og under 1. Verdenskrig var han i signalkorpsets stab i Frankrig. Han var midlertidig oberst og ansvarlig for anskaffelse af alt radioudstyret til AEF. For sin indsats fik han Distinguished Service Medal og den franske \xc3\x86reslegion._NEWLINE_Efter at v\xc3\xa6re vendt tilbage til Amerika blev han forfremmet til den permanente rang af major den 1. juli 1920. Han fik ordre til at f\xc3\xb8lge et videreg\xc3\xa5ende kursus p\xc3\xa5 U.S. Army Infantry School i Fort Benning, Georgia, i efter\xc3\xa5ret 1924. Han tog eksamen som den bedste i klassen i 1925. Det skal bem\xc3\xa6rkes at Omar Bradley blev n\xc3\xa6stbedst. Gerow gik p\xc3\xa5 U.S. Army Command and General Staff school, hvor Dwight D. Eisenhower var hans studiekammerat og tog eksamen i 1926, som nr. 11 i en \xc3\xa5rgang p\xc3\xa5 245. I 1931 afsluttede han Field Officer\'s Course i kemisk krigsf\xc3\xb8relse og kampvogne og tog et kursus ved Army War College._NEWLINE_Gerow gjorde tjeneste i Kina i 1932 i Shanghai omr\xc3\xa5det. Den 1. august 1935 blev han forfremmet til permanent oberstl\xc3\xb8jtnant. Den 1. september 1940 blev han permanent oberst og en m\xc3\xa5ned senere 1. oktober blev han midlertidig brigadegeneral.\n_START_SECTION_\n2. Verdenskrig\n_START_PARAGRAPH_\nNogle historikere fort\xc3\xa6ller, at Gerow var en af flere h\xc3\xb8jtrangerende officerer og medlemmer af pr\xc3\xa6sidentens stab, herunder pr\xc3\xa6sidenten, som fik adskillige meddelelser, der advarede dem om Angrebet p\xc3\xa5 Pearl Harbor. Gerow er blevet beskyldt for ikke at have advaret den kommanderende general p\xc3\xa5 Hawaii og for at have undladt at implementeret f\xc3\xa6lles h\xc3\xa6r og fl\xc3\xa5deaftaler om at sikre den rette funktion._NEWLINE_Han blev forfremmet til generalmajor den 14. februar 1942 og blev chef for 29. infanteridivision den 16. februar 1942. Han modtog Legion of Merit den 27. september for sit arbejde som chef for en division og som assisterende stabschef i War Plans Division. Han fortsatte som chef for divisionen indtil 17. juli 1943._NEWLINE_Han blev chef for 5. Korps den 17. juli 1943. Dette var den st\xc3\xb8rste troppeenhed i det europ\xc3\xa6iske operationsomr\xc3\xa5de. Han spillede en stor rolle i planl\xc3\xa6gningen af invasionen i Normandiet. Han var den f\xc3\xb8rste korpschef, som gik i land p\xc3\xa5 D-dag den 6. juni 1944. 5. Korps bestod af 2 infanteridivisioner, 1. og 29. infanteridivision. Hans tid som chef for 5. korps varede frem til 17. september 1944 og igen fra 5. oktober 1944 til 14. januar 1945. General Gerow holdt sig t\xc3\xa6t p\xc3\xa5 sine fremrykkende tropper i 5. korps. Han var den f\xc3\xb8rste amerikanske generalmajor i Paris efter dens befrielse ved 2. franske pansrede division og 4. amerikanske infanteridivision. For sin indsats i dette felttog blev han tildelt Silver Star._NEWLINE_Korpschefer kunne forlade deres poster ved at blive forfremmet til h\xc3\xb8jere poster (eller blive fyret). I februar 1945 udarbejdede Dwight D. Eisenhower en liste over officerer efter v\xc3\xa6rdien af deres indsats i krigen. Gerow var nr. 8 ud af 32. I et brev til George Marshall den 26. april 1945, vedr\xc3\xb8rende ledere som kunne overf\xc3\xb8res til tjeneste i Stillehavet anbefalede Eisenhower Omar Bradley h\xc3\xb8jest og skrev derefter: "I Europa er der andre m\xc3\xa6nd, som er blevet grundigt testet som h\xc3\xb8jtst\xc3\xa5ende chefer i kamp, herunder Simpson, Patch, Patton, Gerow, Collins, Truscott og andre. Enhver af disse kan med succes lede en h\xc3\xa6r i kamp under de mest vanskelige omst\xc3\xa6ndigheder." (Papers of Eisenhower, IV, pp. 2647\xe2\x80\x932648)._NEWLINE_Gerow fik kommandoen over 15. arm\xc3\xa9 den 15. januar 1945. Han blev forfremmet til generall\xc3\xb8jtnant den 6. februar 1945, med rang fra 1. januar 1945.\n_START_SECTION_\nKarriere efter 2. Verdenskrig\n_START_PARAGRAPH_\nEfter krigen blev generall\xc3\xb8jtnant Gerow udpeget som kommandant for h\xc3\xa6rens Command and General Staff School. Gerow blev sat i spidsen for en komite, som unders\xc3\xb8gte og afgav forslag om hvordan h\xc3\xa6rens skoler skulle organiseres efter krigen. I februar 1946 anbefalede komiteen at der skulle v\xc3\xa6re fem adskilte colleges._NEWLINE_I januar 1948 blev han udn\xc3\xa6vnt til kommanderende general for 2. arm\xc3\xa9. Det var hans sidste post. Han lod sig pensionere i juli 1950._NEWLINE_Gerow blev udn\xc3\xa6vnt til general den 19. juli 1954 ved en s\xc3\xa6rlig beslutning i Kongressen (Public Law 83-508)._NEWLINE_General Gerows bror, Lee S. Gerow tog eksamen fra VMI i 1913 og endte som brigadegeneral.'